Иджы езым я гъуэм дагъэкIыж
«Спартак-Налшык» (Налшык) — «Факел» (Воронеж) — 1:2 (0:1). Налшык. «Спартак» стадион. ЩэкIуэгъуэм и 5-м. ЦIыху 500 еплъащ.
Судьяхэр Галимов (Улан-Удэ), Демешкэ (Химки), Елеференкэ (Мэзкуу).
«Спартак-Налшык»: Антипов, Мэкъуауэ, Соблыр, Кузнецов, Дашаев, Дроздов (Балъкъэр, 83), Каркаев (Войнов, 60), Крамаренкэ (Ахриев, 70), Багъэтыр (Мухьэммэд, 64), Ахъядов, Гугуев.
«Факел»: Саутин, Багаев, Курилов (Трошечкин, 5), Тихий, Бурнаш, Иванов, Лукьянов (Дранников, 83), Мурнин, Бирюков (Козлов, 77), Саталкин (Болэ, 46), Альшин.
Топхэр дагъэкIащ: Трошечкиным, 45+1 (0:1). Бирюковым, 58 (0:2). Мэкъуауэм, 78 (1:2).
Дагъуэ къыхуащIащ: Ивановым, Бурнаш, Гугуевым, Балъкъэрым.
64-нэ дакъикъэм Гугуевым пенальти худэгъэкIакъым.
«Спартак-Налшыкым» и Iуэхухэр нэхъри зэIохьэ. Джэгугъуэ етIуанэми зэкIэлъхьэужьу ар къыщыхагъэщIащ икIи турнир таблицэм щихьэрхуэрэгъухэр щхьэщыкI зэпытщ, абы- хэм я очко бжыгъэм зэрыхагъахъуэм къыхэкIыу.
Япэ дивизионым щекIуэкI зэхьэзэхуэм и япэ къекIуэкIыгъуэмрэ етIуанэмрэ я зэхуакум зы тхьэмахуэ дэлъауэ аращ. А зэман кIэщIым Къэбэрдей-Балъкъэрым футболым щыдихьэххэм я гур хуабжьу хи-гъэщIащ. Ахэр зыдэщI командэм и джэгукIэми зэпеуэм щиубыда увыпIэ лъахъшэми фIым ущагъэ-гугъыркъым. Гъуащхьауэхэм я гугъу тщIымэ, абыхэм метр 11-м и деж щыту топ яхудэмыгъэкIыж хъуащ. Нэхъ дызыщыгугъыу щыта гъуащхьэтетми езым и гъуэр хигъэщIэжу щIи-дзащ.
Кудрэ къытрагъэзэжурэ жаIэ хабзэщ судьям къигъэувыIэхукIэ джэгур егъэкIуэкIын зэрыхуейр. «Спартак-Налшыкым» и футболистхэм а хабзэ къызэрыгуэкIыр уэим зэращIам и зэранкIэ щэбэт кIуам щыIа зэIущIэр ирагъэхьауэ къэплъытэ хъунущ. Джэгум и япэ Iыхьэр иуха нэужь, судьям иджыри зы дакъикъэ къыщIигъуащ. Ар ди щIалэхэм къатехьэлъащ икIи топыр зэхуагъажэурэ зэманыр ягъэкIуэну хущIэкъуащ. Апхуэдэ щытыкIэм еплъурэ зыужэгъуа хьэщIэхэм я гъуащхьауэхэм ящыщ зы налшыкдэсхэм къахэлъэдащ, ахэр иригъэпIэщIэкIын и мураду. Абы игъэгужьея ди гъуащхьэтетым топыр къыщыдихум Трошечкиным зыкъыпэщIидзащ икIи ар и щхьэм техуэри, бжыгъэр къызэIуха хъуащ.
Зэрызагъэпсэхуа зэманым ди щIалэхэм я лъэр игъэжаныжакъым. «Факел»-м и футболистхэр куэдкIэ нэхъ жыджэрт икIи щIэх-щIэхыурэ ебгъэрыкIуэрт. Ар куэдкIэ и фIы- гъэт джэгум и етIуанэ Iыхьэм кърагъэхьа Болэ Руслан. Ди лъахэгъур зыгъэса командэм зыкIи щысхьыртэкъым икIи мыгувэу хьэщIэхэм бжыгъэр ягъэбэгъуэным хэлIыфIыхьащ. Абы Iэзэу къыхита топыр Бирюковым «Спартак-Налшыкым» и гъуэм тыншу дигъэкIащ.
Дакъикъэ зытхух нэхъ дэмыкIыу налшыкдэсхэм Iуэхум зрагъэгъэзэфыну щытащ. АрщхьэкIэ Крамаренкэ хьэщIэхэм ирауду судьям метр пщыкIузым и деж игъэлъэгъуа иужькIэ, Гугуевым ар къигъэсэбэпыфакъым, зэуа топыр гъуэм блихуащ. АдэкIэ узыщыгугъын щыIэу къыщIэкIынутэкъым.
Пэжщ, зэIущIэм и кIэу-хым гугъэ гуэрхэр къэщIэрэщIэжат. Войнов Денис лъэщу зэуа топыр «Факел»-м и гъуащхьэм техуэри къигъэлъеижа нэужь, Мэкъуауэ Залым зидзри, щхьэкIэ бжыгъэр 1:2-м хуигъэкIуащ. АрщхьэкIэ нобэрей «Спартак-Налшыкым» нэхъыбэкIэ ущыгугъ хъунутэкъым.
Иджы фыщыдгъэгъуэзэнщ япэ дивизионым иужьу щызэхэта зэIущIэхэм къарикIуа бжыгъэхэм. Мис ахэр: «СКА-Хабаровск» (Хабаровск) — «Нефтехимик» (Нижнекамск) — 1:0, «Луч-Энергия» (Владивосток) — «Кубань» (Краснодар) — 2:1, «Тамбов» (Тамбов) — «Химки» (Химки) — 0:1, «Тюмень» (Тюмень) — «Балтика» (Калининград) — 2:2, «Волгарь» (Астрахань) — «Сокол» (Саратов) — 0:0, «Тосно» (Ленинград об- ласть) — «Сибирь» (Новосибирск) — 3:0, «Динамо» (Мэзкуу) — «Енисей» (Красно- ярск) — 2:2, «Мордовия» (Саранск) — «Спартак-2» (Мэзкуу) — 1:4, «Зенит-2» (Санкт-Петербург) — «Шинник» (Ярославль) — 1:1.
Урысей Федерацэм футболымкIэ и япэ дивизио-ным къыкIэлъыкIуэ джэгугъуэр пщэдей зэхэтынущ. «Спартак-Налшыкыр» Саратов къалэм «Сокол»-м щыIущIэнущ.
Жыласэ Заурбэч.
